Ole Stavad (S), 2004-01-28:
Debatten og dermed inddragelse af alle, der vil være med i debatten om en ny kommunalstruktur og placering af opgaverne i en ny kommunalstruktur,
synes vi er utrolig vigtig.
Det er jo ikke sådan, at debatten først er opstået, efter at Strukturkommissionen har afleveret sin betænkning.
For mit eget vedkommende har jeg ikke talt det nøjagtigt op, men jeg har i hvert fald deltaget i et eller andet sted mellem 50 og 100 møder over hele landet inden for de seneste 15 måneder.
Det har været med beslutningstagere, byrådsmedlemmer og folk, der er optaget af det politiske i vore organisationer.
Nu er opgaven at få debatten bredt så langt ud som overhovedet muligt.
Men det er jo ikke sådan, at vi kan beslutte herinde, at nu skal der være en bred debat, for en bred debat forudsætter, at der er mange, der vil være med.
Men det, vi kan gøre alt, hvad vi kan for, er at skabe nogle rammer, så enhver dansker, der vil være med i debatten, være med til at øve indflydelse og bidrage med sine synspunkter, der kan indgå i de konklusioner, der skal drages på et tidspunkt, også får muligheden og tilbuddet.
Når jeg ser på det, der sker over hele landet i øjeblikket, er jeg faktisk ikke særlig bekymret.
Der er virkelig gang i diskussionerne, der arrangeres møder og konferencer på kryds og tværs, og allerede på nuværende tidspunkt tror jeg der er arrangeret så mange møder, at der ikke er en eneste dansker, der ikke kan komme til at deltage inden for en rimelig geografisk afstand.
Det synes jeg er meget, meget glædeligt, på samme måde som vi glæder os over, at selve præsentationen af Strukturkommissionens arbejde blev bragt i medierne, så enhver dansker havde mulighed for at følge med.
Bare som en illustration har jeg de seneste 2 dage, altså mandag og tirsdag, deltaget i fire forskellige møder og konferencer i forskellige egne af landet, hvor der har været langt over 1.000 deltagere, så der er gang i debatten.
Angående spørgsmålet om folkeafstemninger, som hr. Poul Nødgaard rejser, kan vi jo diskutere det, som det også allerede er sket.
Efter de gældende regler har kommunerne adgang til at beslutte, om de mener, et spørgsmål er så vigtigt, at det er relevant at spørge borgerne ved en vejledende folkeafstemning, så muligheden eksisterer.
Jeg har ikke hørt nogen, der har haft overvejelser om at fjerne den mulighed, så det er en lokal afgørelse, som vi sådan set ikke kan gøre meget andet ved end at tage til efterretning. Men et andet spørgsmål er: Er det en hensigtsmæssig måde at løse tingene på?
Her vil jeg godt give udtryk for det principielle synspunkt, at hvis det er sådan, at man vil afholde en folkeafstemning, bør man - selv om man kalder den vejledende - være meget, meget eftertænksom.
Det er uheldigt, hvis det er sådan, at man afholder en folkeafstemning uden at være sikker på, at man kan følge det gode råd, man får fra borgerne.
Det er uheldigt at afholde folkeafstemninger og synes, det er godt, hvis man er enig i resultatet, men derimod gør noget andet end det, befolkningen har sønsket, hvis man er uenig i resultatet.
Det er et kompliceret område, og jeg vil opfordre borgerne og kommunalbestyrelserne rundtomkring til at tænke sig om, inden man træffer den beslutning.
Men muligheden eksisterer altså.